19. december 2022 Nr. 1564

**Politiit pissaanermik atueriaatsit ilaannik il. il. atuisarnerat pillugu Kalaallit Nunaannut nalunaarut**

Politiit atuuffiat pillugu inatsimmi, § 21, imm. 1 aamma 2 malillugit, nalunaarutikkut nr. 1320, 23. september 2022-meersukkut Kalaallit Nunaannut atuutilersinneqartumi, aalajangersarneqarpoq:

Kapitali 1

*Politiit pissaanermik atuisarnerat pillugu aalajangersakkat nalinginnaasut*

**§ 1.** Politiit atuuffiat pillugu inatsimmi § 15 malillugu, politiit pissaanermik atuisinnaapput

1. tamat eqqissisimanerannut aammalu torersumiinnerannut akornusersuutitut ulorianaataasinnaasut aammalu inunnut ataasiakkaanut imaluunniit tamat isumannaatsumiinnerannut ulorianaataasinnaasut pitsaaliornissaat aammalu pinngitsoortinnissaat siunertaralugu,
2. arlaata sakkunik paarisaqarsinnaanerata imaluunniit tigummiaqarsinnaanerata misissornissaa siunertaralugu,
3. pinerlunnerit unitsinnissaat siunertaralugu imaluunniit pinerlunnerit pillugit immikkut misissuinermut aammalu malersuinermut atatillugu,
4. oqartussaqarfinnut allanut ikiuunnermut atatillugu,
5. misissuinermik aamma nakkutilliinermik suliassat ingerlanneqarnerannut atatillugu, kiisalu
6. meeqqap imaluunniit aalakoortup, napparsimasup imaluunniit inuup imminut ikiorsinnaajunnaaqqasup ulorianaatilimmik inissisimasinnaanerata nalilersornissaa siunertaralugu.

**§ 2.** Politiit atuuffiat pillugu inatsimmi § 16, imm. 1 malillugu, politiit pissaanermik atuinerat pisariaqassaaq aammalu illersorneqarsinnaassalluni aammalu taamaallaat pisinnaalluni illersorniagaq eqqarsaatigalugu naleqquttumik pissaanermik atuinikkut aammalu annertussuseqartumik. Illersorsinnaassutsip nalilerneqarneranut, pissaanermik atuinerup akuunngitsut ajoquserneqarsinnaanerinut navianaataasinnaanera ilanngunneqassaaq.

*Imm. 2.* Pisut aallaavigalugit qajassuussisumik pissaaneq atorneqassaaq, aammalu ajousernerusinnaasut annikinnerpaaffimmiitsillugit, tak. politiit atuuffiat pillugu inatsimmi § 16, imm. 2.

Kapitali 2

*Pissaanermik atueriaatsit ilaannik atuineq*

**§ 3.** Pissaanermik atueriaatsinik §§ 4-mi, 10-mi, 15-imi, 21-mi aamma 25 a-mi taaneqartunik atuineq pillugu malittarisassat pissaanermik atueriaatsinik pineqartunik tamanik atuinermut atuupput, tassunga ilagitillugit atuineq kiisalu mianersoqqusinerit aammalu taakkuninnga atuinermik nalunaaruteqarnerit allat.

*Aallaasinik atuineq*

**§ 4.** Politiit atuuffiat pillugu inatsimmi § 17, imm. 1 malillugu, aallaasit taamaallaat imatut siunertaqarluni atorneqarsinnaapput

1. inummut saassussilernerup imaluunniit ulorianartorujussuarmik saassussilernerup pinngitsoortinnissaanut,
2. inuit inuunerannut annertuumik ulorianartorsiortitsisinnaanerup imaluunniit inuit peqqissutsikkut annertuumik ajoquserneqarsinnaanerisa pinngitsoortinnissaannut,
3. suliffeqarfinnut imaluunniit sanaartukkanut inuiaqatigiinnut pingaarutilinnut saassussilernerup imaluunniit ulorianartorujussuarmik saassussilernerup pinngitsoortinnissaannut,
4. inunnik tigusarinninnerup isumannaarneqarnissaanut, ulorianartumik inummut saassussisimasutut imaluunniit saassussilersimasutut imaluunniit saassussereersimasutut tunngavissalimmik pasisanik, imaassimanngippat pineqartut aammaarlutik taamatut saassusseqqinnissaannut navianaateqannginneranik naliliisoqartoq,
5. inunnik tigusarinninnerup isumannaarneqarnissaanut, ulorianartumik suliffeqarfinnut imaluunniit sanaartukkanut inuiaqatigiinnut pingaarutilinnut saassussisimasutut imaluunniit saassussilersimasutut imaluunniit saassussereersimasutut tunngavissalimmik pasisanik, imaluunniit
6. inunnik tigusarinninnerup isumannaarneqarnissaanut, naalagaaffiup namminersorneranut aammalu isumannaatsuuneranut, naalagaaffiup inatsisaanut imaluunniit naalagaaffimmi oqartussaqarfinnut qullersaasunut annertuumik pinerlussimasunik imaluunniit pinerlussimasutut tunngavissalimmik pasisanik.

**§ 5.** Politiit aallaanissartik sioqqullugu, inummut ajoqusiinissamik navianaateqartumik, sapinngisamik nillianikkut pineqartumut mianersoqqusissapput aammalu kingorna aallaanikkut mainersoqqusissapput, politiit aallaanninnissaq siunertarigaat, potitiit naalakkiinerat malinneqanngippat, tak. politiit atuuffiat pillugu inatsimmi § 17, imm. 2.Taamatuttaaq sapinngisamik isumannaarneqassaaq, pineqartup naalakkiummik malinninnissamut periarfissaqarnissaa.

**§ 6.** Mianersoqqusilluni aallaasoqassaaq, pisumi allanut ulorianartorsiortitsinissamut navianartorsiortitsinngitsumik aammalu taamaattumik, pisoq silami pippat, qummut aallaasoqassalluni.

**§ 7.** Inummut aallaasoqassaaq, ajoqusernerusinnaasut minnerpaaffimmiitinniarlugit, aammalu imatut aallaasoqassalluni, pisumi aallaanerit allanut ulorianartorsiortitsinissamut navianartorsiortitsisuussanatik.

*Imm. 2.* Allat eqqorneqarsinnaanerat navianaataappat, taava aatsaat ajonartorsiornermi pisariaqavitsillugu aallaasoqarsinnaavoq.

**§ 8.** Polititjenestemandi, toqqaannartumik naalagaassutsip ataaniittoq, taamaallaat aallaasinik atuisinnaavoq aqutsisumit peqquneqarnikkut, imaassimanngippat § 4, nr. 1-imi imaluunniit 2-mi taaneqartunik pisoqartoq, tak. politiit atuuffiat pillugu inatsimmi § 17, imm. 4.

*Imm. 2.* Rigspolitichefi, pisuni polititjenestemandip toqqaannartumik naalagaassutsip ataaniiffiini aallaasinik atuinermut tunngatillugu, naalakkiineq pillugu malittarisassanik erseqqinnerusunik aalajangersaassaaq.

**§ 9.** Politiit aallaanerat inuup ajoquserneranik kinguneqarsimappat, pineqartoq piaarnerpaamik nakorsamit misissorneqassaaq, tak. politiit atuuffiat pillugu inatsimmi § 17, imm. 5. Sumiiffimmi nakorsaqanngippat, taava peqqinnissaqarfiup aalajangersinnaavaa peqqinnissaqarfimmi sulisumit allamit misissuisoqarnissaa.

*Anaatamik atuineq*

**§ 10.** Politiit atuuffiat pillugu inatsimmi § 18, imm. 1 malillugu, politiit imatut siunertaqarlutik anaatat taamaallaat atorsinnaavaat

1. inummut saassussilernerup imaluunniit ulorianartorujussuarmik saassussilernerup pinngitsoortinnissaanut,
2. inuit inuunerannut annertuumik ulorianartorsiortitsisinnaanerup imaluunniit inuit peqqissutsikkut annertuumik ajoquserneqarsinnaanerisa pinngitsoortinnissaannut,
3. suliffeqarfinnut imaluunniit sanaartukkanut inuiaqatigiinnut pingaarutilinnut saassussilernerup imaluunniit ulorianartorujussuarmik saassussilernerup pinngitsoortinnissaannut,
4. pigisanut saassussilernerup imaluunniit ulorianartorujussuarmik saassussilernerup pinngitsoortinnissaanut,
5. atorfilittut sulinerit, iliuuseqarnikkut akiorneqartut, naammassineqarnissaasa isumannaarneqarnissaannut, imaluunniit
6. atorfilittut sulinerit, iliuuseqannginnikkut akiorneqartut, naammassineqarnissaasa isumannaarneqarnissaannut, imaassimappat atorfilittut iliuuseqarluni sulinerup naammassineqarnissaa sapernartoq aammalu alla annikinnerusumik akuliunnikkut pissaanermik atuineq naleqqutinngitsutut nalilerneqartoq.

**§ 11.** Aqqusinerngit, sanaartukkat il. il. inunnik amerlasuunit najorneqartut inuerunnissaat siunertaralugu anaatat atulinnginnerini, sapinngisamik pineqartut nalunaaruteqarfigineqaqqaassapput, politiit anaataminnik atuinissamut siunertaqalersut, politiit naalakkiutaat malinneqanngippat, tak. politiit atuuffiat pillugu inatsimmi § 18, imm. 2. Aamma sapinngisamik isumannaarneqassaaq, pineqartut naalakkiutip malinnissaanut periarfissaqarnissaat.

**§ 12.** Anaataq silatusaartumik atorneqassaaq pisariaqartitsineq sinnerlugu arlaat ajoquserumanagu.

*Imm. 2.* Anaataq taamaallaat talinut, niunut, qitermut uppatinullu atorneqarsinnaavoq.

*Imm. 3.* Anaataq niaqqunut, qungatsinut, avaanut, qutunut, sakissanut, naanut, tartunut, akulaanut imaluunniit qiteralinnut atorneqassanngilaq.

*Imm. 4.* Anaataq tilluutigineqassanngilaq.

*Imm. 5.* Anaataq sapinngisaq tamaat seeqqunut, ikusinut aammalu peqittarfinnut allanut atornaveersaarneqassaaq.

**§ 13.** Politiit anaatamik atuinerat inummut ajoqusiisimappat, pineqartoq piaarnerpaamik naorsamit misissorneqassaaq, imaassimanngippat nakorsamit misissorneqarnissap pinngitsoortinnissaa aarlerinartortaqanngitsutut nalilerneqartoq,tak. politiit atuuffiat pillugu inatsimmi § 18, imm. 3. Sumiiffimmi nakorsaqanngippat, taava peqqinnissaqarfiup aalajangersinnaavaa peqqinnissaqarfimmi sulisumit allamit misissuisoqarnissaa.

**§ 14.** Politiini sulisut ataatsimoorlutik naalagaassutsip ataaniittut taamaallaat toqqaannartumik naalakkerneqarnikkut anaatanik atuisinnaapput, imaassimanngippat § 10, nr. 1-imi aamma 2-mi taaneqartumik pisoqartoq.

*Pissaanermik atuinermi qimminik atuineq*

**§ 15.** Politiit atuuffiat pillugu inatsimmi § 19, imm. 1 malillugu, politiit imatut siunertaqarlutik qimmit taamaallaat atorsinnaavaat

1. inummut saassussilernerup imaluunniit ulorianartorujussuarmik saassussilernerup pinngitsoortinnissaanut,
2. inuit inuunerannut annertuumik ulorianartorsiortitsisinnaanerup imaluunniit inuit peqqissutsikkut annertuumik ajoquserneqarsinnaanerisa pinngitsoortinnissaannut,
3. suliffeqarfinnut imaluunniit sanaartukkanut inuiaqatigiinnut pingaarutilinnut saassussilernerup imaluunniit ulorianartorujussuarmik saassussilernerup pinngitsoortinnissaannut,
4. pigisanut saassussilernerup imaluunniit ulorianartorujussuarmik saassussilernerup pinngitsoortinnissaanut,
5. inunnik tigusarinninnerup isumannaarneqarnissaanut,
6. atorfilittut sulinerit, iliuuseqarnikkut akiorneqartut, naammassineqarnissaasa isumannaarneqarnissaannut, imaluunniit
7. atorfilittut sulinerit, iliuuseqannginnikkut akiorneqartut, naammassineqarnissaasa isumannaarneqarnissaannut, imaassimappat atorfilittut iliuuseqarluni sulinerup naammassineqarnissaa sapernartoq aammalu alla annikinnerusumik akuliunnikkut pissaanermik atuineq naleqqutinngitsutut nalilerneqartoq.

**§ 16.** Qimmit atulinnginnerini, sapinngisamik pineqartut nalunaaruteqarfigineqaqqaassapput, politiit qimminik atuinissamut siunertaqalersut, politiit naalakkiutaat malinneqanngippat, tak. politiit atuuffiat pillugu inatsimmi § 19, imm. 2. Aamma sapinngisamik isumannaarneqassaaq, pineqartut naalakkiutip malinnissaanut periarfissaqarnissaat.

**§ 17.** Qimmeq silatusaartumik, mianersortumik aammalu sapinngisamik qajassuussisumik atorneqassaaq. Atuineq erngertumik unitsinneqassaaq, politiit naalakkiutaat malinneqarpat.

**§ 18.** Politiit qimmimik atuinerat inummut ajoqusiisimappat, pineqartoq piaarnerpaamik naorsamit misissorneqassaaq, imaassimanngippat nakorsamit misissorneqarnissap pinngitsoortinnissaa aarlerinartortaqanngitsutut nalilerneqartoq. Sumiiffimmi nakorsaqanngippat, taava peqqinnissaqarfiup aalajangersinnaavaa peqqinnissaqarfimmi sulisumit allamit misissuisoqarnissaa.

tak. politiit atuuffiat pillugu inatsimmi § 19, imm. 3.

**§ 19.** Polititjenestemandi, toqqaannartumik naalagaassutsip ataaniittoq, taamaallaat qimmimik atuisinnaavoq aqutsisumit peqquneqarnikkut, imaassimanngippat § 15, nr. 1-imi aamma 2-mi taaneqartunik pisoqartoq.

**§ 20.** Aqqusinerngit, sanaartukkat il. il. inunnik amerlasuunit najorneqartut inuerunnissaat siunertaralugu qimmit atorneqarsinnaanerinik aalajangiineq sumiiffimmi politeeqarfiup aqutsisuinut saqqummiunneqaqqaassaaq.

*Imm. 2.* Inuerusaanerup aallartinneqannginnerani, sapinngisamik arlaleriarluni aammalu megafon atorlugu pineqartut nalunaaruteqarfigineqaqqaassapput, politiit qimminik atuinissamut siunertaqalersut, politiit naalakkiutaat malinneqanngippat. Tamatuma kingorna qimmit atorneqarpata, tamanna sioqqutitsiarlugu erseqqissumik nalunaarutigineqassaaq, maanna qimmit atorneqarnialernerat.

*Imm. 3.* Inuerusaanerit ingerlanneqassapput qimmit aquttuminnut pituutaqartillugit. Qimmeq atorneqassaaq pisut aallaavigalugit sapinngisamik naannerpaamik pituutaqartillugu.

*Imm. 4.* Inuerusaanissanut piareersarneqarsimasunut atatillugu, politiit inatsisit malillugit naalakkiutigisaata naammassineqarnissaanut iliuuseqannginnikkut taamaallaat akiuunnerni, pituutaq, qimmimik aqutsinermut atorneqartoq, annerpaamik 1,5 meterinik takissuseqassaaq.

*Gas-imik atuineq*

**§ 21.** Politiit atuuffiat pillugu inatsimmi § 20, imm. 1 malillugu, imatut siunertaqarluni gas-it taamaallaat atorneqarsinnaapput

1. inummut saassussilernerup imaluunniit ulorianartorujussuarmik saassussilernerup pinngitsoortinnissaanut,
2. inuit inuunerannut annertuumik ulorianartorsiortitsisinnaanerup imaluunniit inuit peqqissutsikkut annertuumik ajoquserneqarsinnaanerisa pinngitsoortinnissaannut,
3. suliffeqarfinnut imaluunniit sanaartukkanut inuiaqatigiinnut pingaarutilinnut saassussilernerup imaluunniit ulorianartorujussuarmik saassussilernerup pinngitsoortinnissaannut,
4. pigisanut saassussilernerup imaluunniit ulorianartorujussuarmik saassussilernerup pinngitsoortinnissaanut, imaluunniit
5. atorfilittut sulinerit, iliuuseqarnikkut imaluunniit iliuuseqannginnikkut akiorneqartut, naammassineqarnissaasa isumannaarneqarnissaannut.

**§ 22.** Gas-ip inunnut atulinnginnerani, sapinngisamik pineqartut nalunaaruteqarfigineqaqqaassapput, politiit gas-imik atuinissamut siunertaqalersut, politiit naalakkiutaat malinneqanngippat, tak. politiit atuuffiat pillugu inatsimmi § 20, imm. 2. Aamma sapinngisamik isumannaarneqassaaq, pineqartut naalakkiutip malinnissaanut periarfissaqarnissaat.

**§ 23.** Gas-ip atorneqarnissaa pillugu aamma qanoq atorneqarnissaa pillugu naliliinermi, politiit mianerissavaat gas-ip atorneqarneranut atatillugu attuumassuteqanngitsunut akornutaasinnaasut annertussuserisinnaasaat. Gas-imik atuinissamik eqqarsaateqarneq inunnit arlalinnit najugaqarfigineqartumi imaluunniit paaqqinnittarfiit, atuarfiit, utoqqaat angerlarsimaffiisa imaluunniit assigisaata eqqaani pissanersoq naliliinermi tassani ilaatigut ilanngunneqassaaq. Aammattaaq silap aamma anorip qanoq pissuseqarneri gas-imik atuinermut qanoq sunniuteqarsinnaaneri naliliinermi mianerineqassaaq.

*Imm. 2.* Inuit, gas-imik eqqorneqartut, ininiit imaluunniit sumiiffinniit gas-imik eqqugaasimasuniit qimagunnissamut periarfissaqassapput, aammalu inunnut attuumassuteqanngitsunut akornutaasut sapinngisamik killilersimaarneqassapput.

*Imm. 3.* Politiit inunnut illut imaluunniit inissiat iluaniittunut gas-imik atuinissamut tunuarsimaassapput. Pingaarnerusumik inuit amerlassusaat eqqarsaatigineqassaaq, kiisalu isernissamut aninissamullu pitsaanngitsunik periarfissaqarnera pissutigalugu pineqartut sumiiffimminngaanniit qimagunnissamut periarfissalunnerat eqqarsaatigineqassaaq.

**§ 24.** Politiit gas-imik atuereernerit tamaasa pisariaqartitsineq naapertorlugu torersaassisassapput aammalu silaannarissaasassallutik.

*Imm. 2.* Politiit gas-imik atuinerat inummut akornutaasimappat, nakorsamit ikiorneqarnissamik pisariaqartitsinermik nalilerneqartumik, pineqartoq piaarnerpaamik nakorsamit misissorneqassaaq. Sumiiffimmi nakorsaqanngippat, taava peqqinnissaqarfiup aalajangersinnaavaa peqqinnissaqarfimmi sulisumit allamit misissuisoqarnissaa, tak. politiit atuuffiat pillugu inatsimmi § 20, imm. 3.

**§ 25.** Politiit taamaallaat atorsinnaavaat gas-it assigiinngitsut Rigspolitichefimit akuerisat.

*Imm. 2.* Politiit gas-imik atuinerat Rigspolitichefip gas-imik pineqartumik aammalu gas-imut attuumassuteqartumut atortumik atuinissamut najoqqutassatut aalajangersagai naapertorlugit pissaaq.

*Peberspray-imik atuineq*

**§ 25 a.** Politiit imatut siunertaqarlutik peberspray-it taamaallaat atorsinnaavaat

1. inummut saassussilernerup imaluunniit ulorianartorujussuarmik saassussilernerup pinngitsoortinnissaanut,
2. inuit inuunerannut annertuumik ulorianartorsiortitsisinnaanerup imaluunniit inuit peqqissutsikkut annertuumik ajoquserneqarsinnaanerisa pinngitsoortinnissaannut,
3. suliffeqarfinnut imaluunniit sanaartukkanut inuiaqatigiinnut pingaarutilinnut saassussilernerup imaluunniit ulorianartorujussuarmik saassussilernerup pinngitsoortinnissaannut,
4. pigisanut saassussilernerup imaluunniit ulorianartorujussuarmik saassussilernerup pinngitsoortinnissaanut,
5. atorfilittut sulinerit, iliuuseqarnikkut akiorneqartut, naammassineqarnissaasa isumannaarneqarnissaannut, imaluunniit
6. atorfilittut sulinerit, iliuuseqannginnikkut akiorneqartut, naammassineqarnissaasa isumannaarneqarnissaannut, imaassimappat atorfilittut iliuuseqarluni sulinerup naammassineqarnissaa sapernartoq aammalu alla annikinnerusumik akuliunnikkut pissaanermik atuineq naleqqutinngitsutut nalilerneqartoq.

**§ 25 b.** Peberspray-ip inummut atulinnginnerani, sapinngisamik pineqartoq nalunaaruteqarfigineqaqqaassaaq, politiit gas-imik atuinissamut siunertaqalersut, politiit naalakkiutaat malinneqanngippat. Aamma sapinngisamik isumannaarneqassaaq, pineqartup naalakkiutip malinnissaanut periarfissaqarnissaa.

**§ 25 c.** Peberspray-imik atuereernermi politiit sapinngisamik aamma pisariaqartitsineq naapertorlugu akornutaasinnaasut pillugit ikiorsiinissamut neqerooruteqassapput, inuup peberspray-imik eqqorneqarsimanerani.

*Imm. 2.* Politiit peberspray-imik atuinerat inummut akornutaasimappat, nakorsamit ikiorneqarnissamik pisariaqartitsinermik nalilerneqartumik, pineqartoq piaarnerpaamik nakorsamit misissorneqassaaq. Sumiiffimmi nakorsaqanngippat, taava peqqinnissaqarfiup aalajangersinnaavaa peqqinnissaqarfimmi sulisumit allamit misissuisoqarnissaa.

**§ 25 d.** Politiit taamaallaat atorsinnaavaat peberspray-it assigiinngitsut Rigspolitichefimit akuerisat.

Kapitali 3

*Nalunaarutiginninneq il. il.*

**§ 26.** §§ 4-mi, 10-mi, 15-imi, 21-mi aamma 25 a-mi taaneqartunik pissaanermik atueriaatsinik atuineq pillugu nalunaarutiginninnermut Rigspolitichefi malittarisassanik aalajangersaasinnaavoq.

Kapitali 4

*Ilinniartitaaneq aamma sungiusarnerit*

**§ 27.** Ilinniartitaanerni imaluunniit sungiusarnerni politiit pissaanermik atueriaatsinik atuinerannut nalunaarut atuutissanngilaq.

Kapitali 5

*Atuutilersitsineq*

**§ 28.** Nalunaarut atuutilissaaq ulloq 1. januar 2023.

*Justitsministeria, ulloq 19. december 2022*

Peter Hummelgaard

/ Marie Green